ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ຢືນຢັນພັກແລະລັດຈີນໃຫ້ຄວາມສຳຄັນ ແລະ ມຸ່ງຫວັງພັດທະນາການພົວພັນເພື່ອນບ້ານໃກ້ຄຽງມິດຕະພາບ, ການຮ່ວມມືຮອບດ້ານກັບຫວຽດນາມ ສອດຄ່ອງກັບຜົນປະໂຫຍດອັນພື້ນຖານຂອງປະຊາຊົນສອງປະເທດ, ມີຄວາມໝາຍຕັ້ງໜ້າຕໍ່ກັບສະຖຽນລະພາບ ແລະການພັດທະນາຂອງພາກພື້ນ.
ກ່ອນນັ້ນ, ທ່ານຟ້າມບິ່ງມິງ ຮອງນາຍົກລັດຖະມົນຕີ ລັດຖະມົນຕີວ່າການກະຊວງຕ່າງປະເທດຫວຽດນາມ ແລະ ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ໄດ້ເປັນປະທານຮ່ວມກອງປະຊຸມຄັ້ງທີ 7 ຄະນະກຳມະການຊີ້ນຳການຮ່ວມມືສອງຝ່າຍຫວຽດນາມ - ຈີນ.
ທ່ານຟ້າມບິ່ງມິງ ຮອງນາຍົກລັດຖະມົນຕີ ລັດຖະມົນຕີວ່າການກະຊວງຕ່າງປະເທດຫວຽດນາມ
ຕ້ອນຮັບທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ (ພາບ: TTXVN)
ໃນທີ່ກອງປະຊຸມ, ສອງຝ່າຍໄດ້ທົບທວນສະພາບການຮ່ວມມືໃນດ້ານຕ່າງໆ ລະຫວ່າງສອງປະເທດນັບແຕ່ກອງປະຊຸມຄັ້ງທີ 6 ຄະນະກຳມະການຊີ້ນຳການຮ່ວມມືສອງຝ່າຍຫວຽດນາມ - ຈີນ ແຕ່ເດືອນພຶດສະພາ 2013 ມາເຖິງປັດຈຸບັນ, ສະເໜີຄວາມເຫັນຊີ້ນຳກ່ຽວກັບຈຸດໜັກຂອງການຮ່ວມມືໃນຕໍ່ໜ້າ. ສອງຝ່າຍໃຫ້ທັດສະນະວ່າ ການພົວພັນມິດຕະພາບຫວຽດນາມ - ຈີນ ຂະຫຍາຍຕົວຢ່າງສົດໃສ ໝັ້ນທ່ຽງແມ່ນສອດຄ່ອງກັບຄວາມປາຖະໜາ ແລະ ຜົນປະໂຫຍດອັນພື້ນຖານຂອງປະຊາຊົນສອງປະເທດ, ເປັນຜົນດີໃຫ້ແກ່ສັນຕິພາບ ສະຖຽນລະພາບ ແລະ ການພັດທະນາຂອງພາກພື້ນ.
ສອງຝ່າຍຈະພ້ອມກັນຕັ້ງໜ້າພະຍາຍາມປະຕິບັດບັນດາຂໍ້ຕົກລົງ ແລະຄວາມຮັບຮູ້ລວມຂອງການນຳຂັ້ນສູງຂອງສອງປະເທດ ຢ່າງເຂັ້ມງວດ, ປັບປຸງແລະຊຸກຍູ້ຢ່າງບໍ່ຢຸດຢັ້ງ ເຮັດໃຫ້ການພົວພັນຄູ່ຮ່ວມຍຸດທະສາດຮອບດ້ານລະຫວ່າງຫວຽດນາມ - ຈີນ ນັບມື້ຂະຫຍາຍຕົວເຂົ້າສູ່ລວງເລິກ.
ສອງຝ່າຍເຫັນດີເປັນເອກະພາບສ້າງເງື່ອນໄຂອຳນວຍຄວາມສະດວກເພື່ອຊຸກຍູ້ການສັງສັນຮ່ວມມືລະຫວ່າງສອງປະເທດ; ຍູ້ແຮງການປະຕິບັດໂຄງການຜັນຂະຫຍາຍການພົວພັນຄູ່ຮ່ວມ ຮ່ວມມືຍຸດທະສາດຫວຽດນາມ - ຈີນໃຫ້ໄດ້ຢ່າງມີປະສິດທິຜົນ; ຮີບສ້າງຕັ້ງໜ່ວຍງານສະເພາະກິດກ່ຽວກັບການຮ່ວມມືດ້ານໂຄງສ້າງພື້ນຖານ ແລະໜ່ວຍງານສະເພາະກິດກ່ຽວກັບການຮ່ວມມືດ້ານເງິນຕາ ເພື່ອເພີ່ມທະວີການຮ່ວມມືໃນບັນດາຂົງເຂດທີ່ກ່ຽວຂ້ອງ.
ສອງຝ່າຍເຫັນດີເປັນເອກະພາບປະຕິບັດຢ່າງເຂັ້ມງວດ 3 ເອກະສານກ່ຽວກັບຊາຍແດນເທິງໜ້າດິນລະຫວ່າງຫວຽດນາມ - ຈີນ, ສົມທົບກັນແກ້ໄຂຢ່າງທັນການບັນດາບັນຫາເກີດຂຶ້ນໃນວຽກງານຄຸ້ມຄອງຊາຍແດນ. ສອງຝ່າຍໃຫ້ທັດສະນະວ່າ ແກ້ໄຂຢ່າງເໝາະສົມບັນຫາເທິງທະເລ ມີຄວາມໝາຍສຳຄັນຕໍ່ກັບການພົວພັນລະຫວ່າງສອງປະເທດ.
ສອງຝ່າຍໃຫ້ຄຳໝັ້ນສັນຍາຈະປະຕິບັດຢ່າງເຂັ້ມງວດຄວາມຮັບຮູ້ລວມຂອງການນຳຂັ້ນສູງຂອງສອງພັກ ສອງລັດ, ອີງໃສ່ “ຂໍ້ຕົກລົງກ່ຽວກັບບັນດາຫຼັກການອັນພື້ນຖານທີ່ຊີ້ນຳແກ້ໄຂບັນຫາເທິງທະເລລະຫວ່າງຫວຽດນາມ - ຈີນ” ເພື່ອຊຸກຍູ້ບັນດາກົນໄກເຈລະຈາກ່ຽວກັບບັນຫາເທິງທະເລ. ອີງໃສ່ຫຼັກການ ງ່າຍເຮັດກ່ອນ ຍາກເຮັດຕາມຫຼັງ, ຜັນຂະຫຍາຍໂດຍໄວວຽກງານສຳຫຼວດລວມ, ສ້າງພື້ນຖານໃຫ້ແກ່ການຊຸກຍູ້ການເຈລະຈາກຳນົດແບ່ງເຂດທະເລຢູ່ນອກອ່າວບັກໂບ້ (Gulf of Tonkin) ໄປຄຽງຄູ່ກັບການຮ່ວມມືພ້ອມກັນພັດທະນາເຂດທະເລແຫ່ງນີ້ ຄືດັ່ງທີ່ທ່ານຫລີ່ ເຄີ້ສຽງ ນາຍົກລັດຖະມົນຕີຈີນ ໄດ້ເຫັນດີເປັນເອກະພາບກັບ ທ່ານນາຍົກລັດຖະມົນຕີ ຫງວຽນເຕິນຢຸງ ໃນການພົບປະທີ່ນະຄອນມີລານ ອີຕາລີ ວັນທີ 16 ຕຸລາ 2014.
ທ່ານຟ້າມບິ່ງມິງ ຮອງນາຍົກລັດຖະມົນຕີ ລັດຖະມົນຕີວ່າການກະຊວງຕ່າງປະເທດຢືນຢັນວ່າ ຫວຽດນາມຍາມໃດກໍ່ໃຫ້ຄວາມສຳຄັນແກ່ການພັດທະນາສາຍພົວພັນຄູ່ຮ່ວມ ຮ່ວມມືຍຸດທະສາດຮອບດ້ານກັບຈີນ; ເນັ້ນວ່າ ສອງຝ່າຍຕ້ອງຜັນຂະຫຍາຍຢ່າງມີປະສິດທິຜົນ ບັນດາຂໍ້ຕົກລົງທີ່ບັນລຸໄດ້ໃນການໄປຢ້ຽມຢາມຈີນ ຂອງສະຫາຍເລໂຮ່ງແອງ, ທູດພິເສດຂອງເລຂາທິການໃຫຍ່ພັກກອມມູນິດຫວຽດນາມ, ກ່ຽວກັບການຟື້ນຟູການສັງສັນຮ່ວມມື, ກວດກາການພິພາດກັນຕ່າງໆເທິງທະເລໃຫ້ດີ, ບໍ່ມີການກະທຳເຮັດໃຫ້ສະພາບການສັບສົນຂຶ້ນຕື່ມ ບໍ່ເຮັດໃຫ້ການພິພາດກັນແຜ່ກວ້າງອອກ.
ທ່ານຟ້າມບິ່ງມິງ ຮອງນາຍົກລັດຖະມົນຕີ ລັດຖະມົນຕີວ່າການກະຊວງຕ່າງປະເທດ ກໍ່ໄດ້ຍົກໃຫ້ເຫັນແຈ້ງທັດສະນະ ຫຼັກໝັ້ນຂອງພັກ ລັດຫວຽດນາມໃນບັນຫາທະເລຕາເວັນອອກ, ຢືນຢັນຫວຽດນາມຍາມໄດກໍ່ບຸລິມະສິດ ຜ່ານສັນຕິວິທີ ເພື່ອພ້ອມກັນກັບຈີນແກ້ໄຂຂໍ້ພິພາດ, ຄວາມບໍ່ຖືກຕ້ອງກັນຢູ່ທະເລຕາເວັນອອກ ບົນພື້ນຖານປະຕິບັດຕາມຄວາມຮັບຮູ້ລວມຂອງການນຳຂັ້ນສູງຂອງສອງປະເທດ; ຂໍ້ຕົກລົງກ່ຽວກັບບັນດາຫຼັກການອັນພື້ນຖານທີ່ຊີ້ນຳແກ້ໄຂບັນດາບັນຫາເທິງທະເລຫວຽດນາມ - ຈີນ; ເຄົາລົບນັບຖືກົດໝາຍສາກົນ, ເປັນຕົ້ນແມ່ນ ອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982 (UNCLOS 1982) ແລະ ຖະແຫຼງການກ່ຽວກັບການປະພຶດຂອງບັນດາຝ່າຍທີ່ກ່ຽວຢູ່ທະເລຕາເວັນອອກ (DOC).
ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ກ່າວວ່າ ຈີນ ແລະຫວຽດນາມແມ່ນສອງປະເທດເພື່ອນບ້ານທີ່ສຳຄັນຂອງກັນ, ພັກ ລັດຖະບານ ແລະປະຊາຊົນຈີນໃຫ້ຄວາມສຳຄັນທີ່ສຸດ ແລະຍາມໃດກໍ່ຕັ້ງໝັ້ນທິດນຳ ຮ່ວມມືມິດຕະພາບກັບຫວຽດນາມ. ດ້ວຍຄວາມມານະພະຍາຍາມລວມ, ສອງຝ່າຍໄດ້ຜ່ານຜ່າຄວາມຫຍຸ້ງຍາກຕ່າງໆທີ່ຕ້ອງປະເຊີນໃນເວລາຜ່ານມາ. ປັດຈຸບັນ ການພົວພັນສອງຝ່າຍພວມໄດ້ຮັບການຟື້ນຟູເປັນແຕ່ລະກ້າວ, ສອງຝ່າຍຕ້ອງກຳແໜ້ນທິດທາງພັດທະນາການພົວພັນລະຫວ່າງສອງປະເທດ, ແກ້ໄຂການພິພາດເທິງທະເລໃຫ້ໄດ້ເໝາະສົມຕາມຄວານ ແລະກວດກາມັນໃຫ້ດີ, ສ້າງສິ່ງແວດລ້ອມອັນສະດວກດີໃຫ້ແກ່ການຮ່ວມມືສອງຝ່າຍ.
ທ່ານຢາງ ເຄັ້ຍຈີ ສະມາຊິກສະພາລັດຖະມົນຕີຈີນ ເຫັນດີເປັນເອກະພາບເພີ່ມທະວີການຊີ້ນຳບັນດາອົງການທີ່ກ່ຽວຂອງຈີນ ໃຫ້ຕັ້ງໜ້າຜັນຂະຫຍາຍປະຕິບັດຂໍ້ຕົກລົງຕ່າງໆທີ່ບັນລຸໄດ້ໃນກອງປະຊຸມຄັ້ງນີ້.
ຫຼັງຈາກການປະຊຸມ, ສອງທ່ານປະທານຮ່ວມໄດ້ເປັນສັກຂີພະຍານພິທີເຊັນບົດບັນທຶກກອງປະຊຸມຄັ້ງທີ 7 ຄະນະກຳມະການຊີ້ນຳການຮ່ວມມືສອງຝ່າຍຫວຽດນາມ - ຈີນ./.